**DUNAFÖLDVÁR VÁROS ÖNKORMÁNYZATA**

**SZABÁLYZAT**

**a Bursa Hungarica Felsőoktatási Önkormányzati Ösztöndíjpályázat elbírálásának rendjéről**

1. **számú módosítása**
2. **A Bursa Hungarica Felsőoktatási Önkormányzati Ösztöndíjpályázat elbírálásának rendjéről szóló Szabályzat V. pontja helyébe az alábbi rendelkezések lépnek:**

„A beérkezett pályázatok elbírálásáról a képviselő-testület által átruházott hatáskörben az Oktatási-, Kulturális-, Egészségügyi-, Szociális-, Ifjúsági és Sport Bizottsága (továbbiakban: Bizottság) dönt. A döntés előkészítéséről a Hivatal gondoskodik.

Az ösztöndíj elbírálása kizárólag szociális rászorultság alapján, tanulmányi eredménytől függetlenül történik.

*Szociálisan rászoruló különösen az a pályázó, akinek a háztartásában az egy főre jutó havi jövedelem nem haladja meg a szociális vetítési alap összegének tizenötszörösét és vagyonnal nem rendelkezik.*

Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt – jövedelemként figyelembe nem vett – összeg, amelynek

1. külön-külön számított forgalmi értéke, illetve összege a nyugdíjminimum ötvenszeresét,

vagy

1. együttes forgalmi értéke a nyugdíjminimum nyolcvanszorosát

meghaladja, azzal, hogy nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.

A jövedelem, a háztartás, valamint a hozzá kapcsolódó fogalmak tekintetében a szociális igazgatásról szóló 1993. évi III. törvény, valamint az ÁSZF rendelkezései az irányadók.

A pályázó szociális rászorultsága igazolására köteles mellékelni:

1. a szabályzat 1. számú melléklete szerinti jövedelemnyilatkozatot, valamint a pályázó és a vele egy háztartásban élők nettó jövedelméről szóló igazolásokat (havi rendszerességgel járó jövedelem esetén a pályázat benyújtását megelőző három hónap, a nem havi rendszerességgel szerzett, illetve vállalkozásból származó jövedelem esetén a pályázat benyújtását közvetlenül megelőző tizenkét hónap alatt szerzett jövedelem egyhavi átlagáról),
2. a szabályzat 2. számú melléklete szerinti vagyonnyilatkozatot.

A tényállás tisztázása érdekében – amennyiben indokolt – a döntés-előkészítő szerv környezettanulmányt készíthet.

A Hivatal a formai ellenőrzés és az elbírálás során a pályázót 8 napos határidő kitűzésével, de legfeljebb a pályázatok önkormányzati elbírálása határidejéig hiánypótlásra szólíthatja fel.

A Hivatal a bejelentett és nyilvántartásba vett adatokat, valamint a vagyonnyilatkozat adatainak valódiságát ellenőrizni jogosult.

Valótlan tartalmú nyilatkozat, vagy igazolás esetén a pályázat elutasítható.

Nem részesíthető ösztöndíjban:

- akinek életvitele, lakás- és életkörülményei, vagyoni helyzete nem igazolja a jövedelem- és vagyonnyilatkozata alapján vélelmezhető szociális rászorultságát.

A határidőn túl benyújtott pályázatokat a Bizottság a bírálatból kizárja. A határidőn belül benyújtott és formailag megfelelő pályázatokat érdemben elbírálja és döntését írásban indokolja, melyről postai úton értesíti a pályázókat.

A „B” típusú pályázatok esetében a Bizottság évente egyszer felülvizsgálja a támogatott pályázók rászorultságát. A megítélt támogatás visszavonásáról dönt, ha az ösztöndíjas szociális rászorultsága már nem áll fenn, vagy a szociális rászorultság évenkénti felülvizsgálatánál az önkormányzattal nem működik együtt.

A pályázó a döntés ellen fellebbezéssel nem élhet.

A Hivatal a pályázati kiírásban szereplő határnapig a megítélt támogatás összesített adatait a hirdetőtábláján és a város honlapján nyilvánosságra hozza.”

1. A Bursa Hungarica Felsőoktatási Önkormányzati Ösztöndíjpályázat elbírálásának rendjéről szóló Szabályzat egyebekben változatlan.
2. Jelen szabályzat 2023. november 28. napján lép hatályba. Rendelkezései 2023. november 23. napjától alkalmazandóak.

Dunaföldvár, 2023. november 28.

 Horváth Zsolt sk.

 polgármester